
A központi beszerző szervek eljárásainak egyes kérdései

Kulcsszavak: közbeszerzés; jogválasztás; Európai Unió; ellenőrzés
A közbeszerzések körében külön eljárást képeznek a központi beszerző szervek eljárásai, melyek különlegessége, hogy az eljárás során az ajánlatkérő mellett egy új szereplő, a központi beszerző szerv jár el a közbeszerzés megvalósítása érdekében. Az ilyen típusú eljárások során az uniós szabályozás lehetővé teszi az Európai Unió más tagállamában lévő központi beszerző szerv igénybevételét is, ezek az eljárások adják a tanulmány alapját. Az uniós szabályozás vonatkozásában megállapítható, hogy az ilyen határon átnyúló eljárások során, az irányadó jogra vonatkozó előírások kizárólag a közbeszerzés megvalósítására terjednek ki. Ennek értelmében tehát a szerződésre irányadó jogot nem jogszabály, hanem a szerződéses felek jogválasztása határozza meg.
A dolgozat célja, hogy bemutassa az egyes sajátos beszerzési módszereket, a központosított beszerzési eljárást, valamint a határon átnyúló közbeszerzést és az eltérő tagállamban működő központi beszerző szervek eljárásaira vonatkozó jogszabályi környezetet. A kutatásom további célkitűzése annak vizsgálata, hogy az említett jogválasztási szabadságra való tekintettel, a hazai (magyar) ajánlatkérőknek lehetőségük nyílik-e arra, hogy kiszerződjenek a magyar közbeszerzési szabályok – különösen a közbeszerzésekről szóló 2015. évi CXLII. törvény - hatálya alól. Továbbá vizsgálat tárgyává teszem azt is, hogy adott esetben a Közbeszerzési Hatóságnak milyen lehetőségei vannak a közbeszerzési eljárás ellenőrzésére. Amennyiben a feltételezéseim helyesnek bizonyulnak, akkor a Közbeszerzési Hatóság - a jelenlegi szabályozás keretein belül - nem tudja megfelelően ellátni az ellenőrzési feladatait különösen azért nem, mert a külföldi központi beszerző igénybevételével megvalósuló eljárás nem minősül hazai (magyar) eljárásnak, ezáltal az kikerül a magyar közbeszerzési törvény hatálya alól.
A dolgozatom eredményeképp egy de lege ferenda javaslatot fogalmazok meg, amellyel a jelenlegi szabályozás hiányosságai kiküszöbölhetővé válnak, ezzel elősegítve a határon átnyúló közbeszerzések megvalósítását.



